Učenici na Visu - MARINKOVIĆ NAS SPAJA

„Marinković nas spaja“ naziv je manifestacije koja se održava već četvrtu godinu zaredom, a u kojoj sudjeluju učenici odabranih hrvatskih srednjih škola. Jedna od škola koja je zavrijedila pravo sudjelovanja je i naša škola, a predstavljalo nas je šestero učenika: Nikola Obradović i Roman Roudi iz 3.a, Katica Arnerić, Petra Marković, Manuela Krajina i Luka Rogošić iz 3.b uz mentorstvo prof. Suzane Kačić-Bartulović.

Sama manifestacija održava se u čast Ranku Marinkoviću, najznačajnijem piscu druge hrvatske moderne, a koji je u svojim djelima vjerno oslikao društvo svog vremena, iznjevši i kritike svih društvenih pokreta kojima je bio svjedok i sudionik, ali i najavio novo književno razdoblje – postmodernizam.

Program je počeo u četvrtak, 4.travnja radionicom „Likovi u Kiklopu“ pri čemu smo koristili citate iz romana primjenom suvremenih digitalnih sadržaja. Idućega dana preuzeli smo ulogu učitelja te smo na interaktivnim radionicama pripremali nastavni sat o Kiklopu koristeći suvremene digitalne alate. Treći dan počeo je edukativnom šetnjom po gradu Visu pri čemu su viški maturanti Rafael Spajić i Andrea Marinković prigodnim ulomcima na originalnim lokacijama iz Marinkovićevih djela uputili sudionike u povijest otoka i korelaciju autora sa stvarnim lokalitetima koja je ovjekovječio u svojim djelima. Drugi dio dana imali smo priliku slušati predavanja dr.sc. Dragice Dujmović Markusi koja je govorila o „Dijalogu s tradicijom u 'Kiklopu' “, dr. sc. Lane Molvarec uputila je kako čitati Kiklopa danas i prof. Tomislava Čegira koji je usporedio roman i film iz pozicije filmskog kritičara. Završni dio programa je bio nama najvažniji jer smo izvodili pripremljene monodrame. Roman je bio naš Maestro! Bilo je lijepo vidjeti razdragana lica publike i sudionika manifestacije koja je završila zajedničkim fotografiranjem u Hrvatskom domu.

Nedjelja, 7.travnja, završni je dan ugodnog druženja ovog odličnog primjera projektne nastave, a proveli smo je u obilasku otočkih znamenitosti, grada Komiže i polaganjem vijenca na grob viškog Voltairea.

Nadamo se da će naša Škola i sljedeće godine imati priliku biti sudionik ove manifestacije, a naša započeta prijateljstva, sigurno će se nastaviti.

Paula Marović, 3.b

Slike: SKB